b'\n_START_ARTICLE_\nAtanazije Jurjevi\xc4\x87\n_START_SECTION_\n\xc5\xbdivotopis\n_START_PARAGRAPH_\n\xc5\xa0kolovao se u Splitu, a od 1607. do 1609. kao asistent pri upravi Marijina bratstva u ljubljanskom isusova\xc4\x8dkom kolegiju i u Grazu od 1609.-1611. na isusova\xc4\x8dkom sveu\xc4\x8dili\xc5\xa1tu Ferdinandeum, ali se nije zaredio (negdje ga navode kao isusovca). Nakon studija, izme\xc4\x91u 1611. i 1613. bio je tajnik nadbiskupa iz Bamberga. Njegovo odli\xc4\x8dno poznavanje vi\xc5\xa1e europskih jezika te naro\xc4\x8dito slavenskih jezika, dovelo ga je do nadvojvode Ferdinanda II. (kasnijeg cara), koji ga je uposlio kao consiliariusa (savjetnika) te mu je povjerio nekoliko diplomatskih putovanja po Poljskoj, Slavoniji i Bosni. Od 1630-ih \xc5\xbeivi na relaciji; Graz, Be\xc4\x8d, Rijeka i Zagreb, a od 1637. u Zagrebu. Za zasluge u slu\xc5\xbebi Ferdinand II. nagradio ga je imanjem \xc5\xa0var\xc4\x8da kraj Karlovca 1629.\n_START_SECTION_\nZna\xc4\x8denje Jurjevi\xc4\x87a za povijest\n_START_PARAGRAPH_\nTalijanski pisano zvje\xc5\xa1\xc4\x87e Atanazija Jurjevi\xc4\x87a iz 1626. o njegovu putovanju u Bosnu do Olova i tamo\xc5\xa1njeg samostana, predstavlja dragocjen izvor za izu\xc4\x8davanje tada\xc5\xa1njih prilika u osmanskoj Bosni. Jurjevi\xc4\x87 je pobo\xc5\xbenom caru Ferdinandu II. donio kopiju \xc4\x8dudotvorne Gospine slike iz Olova. Put je iskoristio i za potajno, istra\xc5\xbeivanje vojni\xc4\x8dkih prilika u tada\xc5\xa1njim osmanskim zemljama Ugarskoj, Slavoniji i Bosni.'